“ประชาชนปลดแอก” นัดชุมนุมใหญ่ 16 ส.ค.นี้ ขีดเส้นแก้รธน.ก่อนยุบสภา จี้ต้องไม่มี 250 สว.
“ประชาชนปลดแอก” นัดชุมนุมใหญ่ 16 ส.ค.นี้ ขีดเส้นรัฐบาลแก้รธน.ก่อนยุบสภา จี้ต้องไม่มี 250 สว.ที่มาจากการแต่งตั้ง 
“ประชาชนปลดแอก” นัดชุมนุมใหญ่ 16 ส.ค.นี้ ขีดเส้นรัฐบาลแก้รธน.ก่อนยุบสภา จี้ต้องไม่มี 250 สว.ที่มาจากการแต่งตั้ง
7 ส.ค. 2563

กลุ่มตัวแทนคณะประชาชนปลดแอก แถลงเปิดตัวบริเวณอนุสาวรีย์ประชาธิปไตยในช่วงเช้าวันนี้ (7 ส.ค.63) พร้อมออกแถลงการณ์ยื่น 3 ข้อเรียกร้อง 1.ให้รัฐบาลหยุดคุกคามประชาชนที่ออกมาใช้สิทธิเสรีภาพตามหลักการประชาธิปไตยในการแสดงความคิดเห็นและวิพากษ์วิจารณ์ความอยุติธรรม ความเหลื่อมล้ำ ความไม่เป็นธรรมที่อยู่ในโครงสร้างรัฐไทย
2.รัฐบาลและรัฐสภาต้องร่างรัฐธรรมนูญใหม่ ที่มาจากเจตจำนงค์ของประชาชน เพื่อประโยชน์แก่สาธารณะอย่างแท้จริง มิใช่รัฐธรรมนูญจากการใช้เล่ห์เหลี่ยม กลโกงทางกฎหมาย เพื่อประโยชน์ของคนบางกลุ่ม และจะนำประเทศไปถึงทางตัน ดังช่นรรัฐธรรมนูญฉบับปัจจุบัน
และ 3.รัฐบาลต้องยุบสภา หลังจากที่ได้ดำเนินการตามข้อ 1 และ 2 เพื่อเป็นการเปิดทางให้ประชาชนสามารถแสดงเจตจำนงค์ในการเลือกผู้แทนของตนได้อีกครั้ง บนพื้นฐานกติกาที่เป็นธรรม
ทั้งนี้ แกนนำกลุ่ม ระบุว่า จะขีดเส้นรัฐบาลและรัฐสภาให้ดำเนินการตามข้อเรียกร้องก่อนปิดสมัยประชุมรัฐสภาในปลายเดือนก.ย.นี้ โดยจะต้องไม่มี 250 สว.ที่มาจากการแต่งตั้งของคณะรักษาความสงบแห่งชาติ (คสช.) ในรัฐธรรมนูญอีก
คณะตัวแทนประชาชนปลดแอก ยังได้กำหนดวันชุมนุมใหญ่ในวันที่ 16 ส.ค.เวลา 15.00-21.00 น. ที่บริเวณอนุสาวรีย์ประชาธิปไตย โดยจะเป็นการชุมนุมแบบไม่ค้างคืน และจะไม่ใช่การชุมนุมอย่างที่ทุกคนเคยเห็นแน่นอน เพื่อกดดันให้รัฐบาลปฏิบัติตามข้อเรียกร้อง ส่วนจะมีการชุมนุมยืดเยื้อหรือไม่นั้นขึ้นกับสถานการณ์ว่ารัฐบาลจะตอบสนองข้อเรียกร้องหรือไม่ หากนิ่งเฉย หรือเตะถ่วง ก็มีลุ้นแน่นอน
นอกจากนี้ ได้กล่าวเชิญชวน พล.อ.ประยุทธ์ จันทร์โอชา นายกรัฐมนตรี มาร่วมพูดคุยต่อหน้าประชาชนในวันชุมนุมใหญ่ดังกล่าวด้วย
แกนนำคณะประชาชนปลดแอก ยืนยันว่าไม่ได้เปลี่ยนชื่อจากเยาวชนปลดแอกเพื่อเปิดทางให้กลุ่มการเมืองหรือนักการเมืองเข้าร่วม และไม่ได้ถูก ส.ส. หรือสภาชักใย แต่ยังทำงานคู่ขนานและขยายฐานให้ประชาชนที่มีแนวคิดเดียวกันที่ต้องการการเปลี่ยนแปลงเข้าร่วมไปด้วยกัน
ภายหลังการแถลงข่าวคณะประชาชนปลดแอกได้ร่วมร้องเพลงและถ่ายภาพแสดงสัญลักษณ์ชู 3 นิ้ว ด้านหน้าอนุสาวรีย์ประชาธิปไตย